Peuter sterf in KZN-skietery‘n Tweejarige meisie is een van twee mense wat in die skietery dood is. (Foto: ER24) ŉ Tweejarige dogtertjie is een van twee mense wat Dinsdag dood is in ŉ skietery in Nkanyzini, in Cato Ridge. Kol. Thembeka Mbela, polisiewoordvoerder in KwaZulu-Natal, het gesê ŉ voertuig met agt insittendes was omstreeks 09:15 op die Nagledam-pad. “Terwyl hulle ŉ brug naby die plaaslike kliniek oorgesteek het, het drie gewapende mans hul opwagting gemaak. Hulle het verskeie skote gevuur en daar was ŉ oor-en-weer-skietery,” het Mbele gesê. Volgens Russel Meiring, woordvoerder van ER24, is paramedici van verskeie nooddienste na die toneel ontbied. Die polisie was reeds daar. ŉ Voertuig met talle koeëlgate het in die middel van die pad gestaan en ŉ man en ŉ tweejarige dogtertjie het binne-in die motor gelê. “Paramedici het ŉ assessering van die twee gedoen en gevind dat hulle verskeie kere geskiet is,” het Meiring gesê. Albei is op die toneel dood verklaar. Ses ander pasiënte wat óók in die voertuig was, is kort tevore na ŉ kliniek geneem. Onder hulle is ŉ driejarige seuntjie wat in ŉ bedenklike toestand was. Vyf volwassenes is lig tot matig beseer, het Meiring gesê. “Ná sy aanvanklike behandeling is die kind met ŉ helikopter na ŉ nabygeleë hospitaal geneem, terwyl die vyf volwassenes per ambulans daarheen vervoer is.” Die polisie het gesê die aanvallers het ná die skietery die bosse ingevlug. Hulle is steeds soek. Die motief vir die aanval is in dié stadium nog onduidelik en word deur die Umsunduzi-polisiestasie ondersoek, het Mbele gesê.